Author: administrator
Last saved by: viktoria.radvanska
Company: Abyss

Predkladacia správa

Slovenská republika podpísala „Dohodu o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej“ (ďalej len „dohoda“) dňa 25. apríla 2007 v Bruseli na Rade ministrov dopravy EÚ. Dňa 30. apríla 2007 bola podpísaná predstaviteľmi Európskej únie a Spojených štátov amerických vo Washingtone. Dohoda bola schválená uznesením vlády SR č. 736 zo dňa 5. septembra 2007 a uznesením NR SR č. 570 zo dňa 18. októbra 2007. Prezident Slovenskej republiky dohodu ratifikoval dňa 22. januára 2008. Dohoda nadobudla platnosť dňa 30. marca 2008 v súlade s článkom 26. V ten istý deň, t. j. 30. marca 2008, nadobudla platnosť aj pre Slovenskú republiku. Ministerstvo zahraničných vecí SR oznámením č. 473/2008 publikovalo plné znenie dohody v Zbierke zákonov SR. 
Dohoda obsahuje v článku 21 plán druhej etapy rokovaní, ktoré sa zaoberali neobsiahnutými oblasťami. Dňa 25. marca 2010 sa dosiahla zhoda o texte „Protokolu, ktorým sa mení a dopĺňa dohoda o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej, podpísaná 25. a 30. apríla 2007“ (ďalej len „protokol“). Protokol bol podpísaný dňa 24. júna 2010 na Rade ministrov dopravy EÚ v Luxemburgu, pred prerokovávaním a schválením vládou SR na základe „Pravidiel pre uzatváranie medzinárodných zmlúv a zmluvnú prax“, ktoré boli schválené uznesením č. 743 zo dňa 21. októbra 2009, článok 3 „Vzťah pravidiel ku komunitárnym a úniovým zmluvám“. Anglicky názov protokolu znie „The Protocol to amend the Air Transport Agreement between the European Community and its Member States, of the one part, and the United States of America, of the other part“.
 
Protokol obsahuje tieto hlavné body: záväzok oboch strán obmedziť alebo znížiť nepriaznivý vplyv medzinárodného letectva na životné prostredie, vzájomné uznávanie regulačných rozhodnutí oboch strán, nový článok „Social Dimension“, ktorý má zabezpečiť ďalšie otvorenie trhu sprevádzané vysokými pracovnými štandardami a s tým súvisiacimi právami zamestnancov, zabránenie znižovania nových príležitostí, ktoré protokol vytvára, a čiastočný prístup EÚ dopravcov k leteckej doprave subvencovanej vládou USA.
 
Protokol je podľa článku 7 ods. 4 Ústavy SR medzinárodnou zmluvou, ktorá zakladá priamo práva a povinnosti fyzickým osobám aj právnickým osobám, preto sa po jej podpise vyžaduje súhlas Národnej rady Slovenskej republiky.
 
Predkladaná zmiešaná úniová zmluva má charakter prezidentskej zmluvy je podľa článku 7 ods. 5 Ústavy SR medzinárodnou zmluvou, ktorá zakladá priamo práva a povinnosti fyzickým osobám aj právnickým osobám a na jej vykonanie nie je potrebný zákon, preto má prednosť pred zákonmi Slovenskej republiky.
 
Predkladaný materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti. 
 
Predkladaný materiál bol schválený v Legislatívnej rade vlády Slovenskej republiky 
dňa 25. januára 2011 s pripomienkami, ktoré boli zapracované.